20 sarnaqäwi: Dinax jan waliruw purïna
¿KAWKIRUS Dinax saraski? Canaán uraqin utjasir tawaqunakar uñantt’iriw sari. ¿Jacob tatapatakix ukax waliskpachati?, ¿kamsasmasa? Uk sañatakixa, Abrahamasa Isaacasa kamsapxirïnsa Canaán markankir warminakatxa uk amtañamawa.
¿Abrahamax Canaán markankir warmti Isaacatakix munäna? Janiwa. ¿Isaacampi Rebecampix Canaán markankir warmti Jacobutakix munapxäna? Janiwa. ¿Kunatsa uk yattati?
Kunattix Canaán markan utjasirinakaxa yaqha diosanakaruw yupaychapxäna. Janiw chachatakis ni warmitakis ni munat masitakis walipkänti, jan wali jaqinakäpxänwa. Ukatwa, Canaanankiri jaqinakampi Dinan chikachasitapaxa Jacob papitupatakix janiw walïkpachänti sisnaxa.
Dinax jan waliruw purt’asi. ¿Dinar uñch’ukiski uka chach uñjtati? Siquem satawa. Mä urusti, Dinax saratayn ukhaxa, Siquemaw munkir jan munkir Dinampi ikintatayna. Ukax janipuniw walïkänti, kunattix casarat chachampi warmimpikiw ukham ikintasipxaspaxa. Siqueman Dinar uka jan wali luratapatxa, sinti jan walt’añanakaw utjxäna.
Dinan jilanakapax uk yatisaxa, wal colerasipxäna. Simeonampi Levimpixa sintipuniw colert’asipxäna, espadanak apt’ataw uka markar mantapxäna. Ukat mayni jilanakapampiw Siquemarus yaqha chachanakarus q’al jiwarayapxäna. Ukham lurapxatapatxa Jacob tatapax wal colerasïna.
¿Kunjamatsa uka jan walt’äwinakax qalltänxa? Diosar jan ist’ir jaqinakampi Dinan chikachasitapatwa uka jan walinakax qalltäna. ¿Jiwasax jan wali jaqinakampix chikachasirakiñäniti? ¿Kamsasmasa?
Génesis 34:1-31.
Jiskt’äwinaka
- Abrahamasa Isaacasa janiw Canaanankir warminakampi yuqanakapar casarañ munkänti, ¿kunatsa?
- Dinax Canaanankiri tawaqunakampi chikachaskäna ukhaxa, ¿walikiw sänti Jacob tatapaxa?
- ¿Akan Dinar uñch’ukiski uka chachax khitisa, ukat kuna jan walsa luratayna?
- ¿Dinar paskatayna uk ist’asaxa Simeón, Leví sat jilanakapax kamachapxataynasa?
- ¿Simeonampi Levimpi lurapkatayna ukax Jacob tatapatakix walikïnti?
- ¿Aka familian jan walt’äwinakapax kunjamatsa qalltäna?
Yaqha jiskt’äwinakampi
- Liyt’añamawa Génesis 34:1-31.
¿Ukham jan walir purt’asiñatakix Dinax juchanirakïnaw sasax kunats sapxsna? (Gál. 6:7.)
¿Dinan jan walir purt’asitapatxa kunsa waynanakasa tawaqunakasa yatiqapxaspa? (Pro. 13:20; 1 Cor. 15:33; 1 Juan 5:19.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn